Na trati medzi Štrbou a Štrbským Plesom začala skúšobne premávať zubačka Bradavica. Z bezpečnostného hľadiska treba najskôr vozidlá aj novú tatranskú ozubnicovú trať otestovať, a preto zatiaľ premáva bez cestujúcich. Turistom by mala byť k dispozícii o niekoľko týždňov.
Švajčiarska hybridná zubačka musí najprv prejsť bez cestujúcich aspoň 500 kilometrov. Väčšinu skúšobných jázd robia v noci, aby neobmedzili premávku na tratiach. Testovanie počas dňa bolo výnimkou.
"Predpokladáme, že by sa cestujúci mohli v prvých jednotkách odviezť zhruba v septembri, no a v októbri dúfame, že už bude spustená premávka aj na ozubnicovej železnici," uviedol hovorca Železničnej spoločnosti Slovensko Tomáš Kováč.
Štrba je so zubačkou spojená už 125 rokov. Prevádzka ešte parnej ozubnicovej železnice sa medzi Štrbským Plesom a Štrbou začala už v roku 1896. Neskôr ju nahradila elektrická.
Päťdesiatročnú históriu starej zubačky by mal na Štrbskom plese pripomínať jeden vozeň, v ktorom by mohla vzniknúť kaviareň.
Pozrite si celú reportáž RTVS: